L’equip de govern de l’Ajuntament de Barcelona ha iniciat els tràmits per construir 530 habitatges dotacionals a 7 solars municipals distribuïts als districtes de Sarrià-Sant Gervasi, Gràcia, Horta-Guinardó, Sant Martí i Sants-Montjuic. Per fer-ho caldrà modificar el Pla General Metropolità. Es tracta d’una nova mesura emmarcada en la línia estratègica del govern municipal d’actuar contra l’emergència en l’àmbit de l’habitatge amb totes les eines disponibles. Els nous habitatges es destinaran a satisfer els requeriments temporals de col·lectius específics, com ara els joves o la gent gran i altres col·lectius amb necessitats d’assistència o emancipació justificades. Els edificis que es construiran en aquests solars també hauran de reservar un espai per a equipament públic a les plantes baixes. A Sarrià-Sant Gervarsi, Gràcia, Horta-Guinardó, Sant Martí i Sants-Montjuïc se’n preveuen edificar 486. A banda se n’aprofitaran 44 d’una peça del carrer Alt Forns, que en el seu dia es van construir com a residència pública de gent gran però que, a parer de l’Ajuntament, responen més pròpiament a una tipologia d’habitatge dotacional. Pel que fa a la tria de solars, s’ha prioritzat la selecció dels que tenien una disponibilitat immediata, sense necessitat de gestió prèvia, enderrocs o cessaments d’activitats. Un altre dels criteris per escollir els emplaçaments ha sigut la seva ubicació en entorns amb poc habitatge i molta demanda perquè contribueixin a la cohesió social de l’entorn. L’activació d’aquests solars se suma a l’encàrrec fet fa quatre mesos per part de l’Ajuntament al Patronat Municipal de l’Habitatge d’iniciar els tràmits per impulsar promocions d’habitatge públic en diversos solars, en els quals es podran construir en els propers anys 1.145 habitatges, que se sumen a 498 més que ja estan en construcció. El compromís del Govern municipal és arribar a final de mandat havent posat en marxa la construcció d’almenys 4.000 nous habitatges que es llogaran a un preu assequible.

Summary: L’Ajuntament de Barcelona construirà 530 habitatges dotacionals a 7 solars municipals


L’editora Liz Castro ha estat per segon any consecutiu la candidata nacional al Secretariat Nacional de l’ANC més votada, segons els resultats definitius. Ha aconseguit un total de 4.084 vots, 30 més que l’actual president de l’entitat, Jordi Sánchez, i d’aquesta manera s’escurça la diferència de 60 vots que mantenien segons els resultats provisionals de diumenge passat. En els cinc primers llocs de la llista de candidats més votats també se situen Antonio Baños (3.762 vots), Quim Torra (3.733) i Clara Ponsatí (3.140). Dels 25 nous membres nacionals del Secretariat Nacional, una quinzena són autors o partidaris de l’article conjunt publicat a la premsa a principis de maig. L’article conjunt instava la societat civil a recuperar-se com a punta de llança de l'independentisme cívic. El lideraven Quim Torra i Antonio Baños, a banda de Liz Castro. També n'era signant Jordi Calvís, que amb Torra va viure un dels moments més polèmics quan la Junta Electoral va excloure'ls, i va rectificar després, com a candidats. Les eleccions al Secretariat Nacional no designen 'de facto' un president de l'entitat sobiranista, ni d'altres càrrecs orgànics, sinó que la decisió es prendrà al plenari constituent el 21 de maig. De fet, l'any passat Liz Castro va ser la més votada però va assumir-ne la presidència Jordi Sànchez, que va quedar en quarta posició. Sigui qui sigui, els nous dirigents hauran d'aplicar els pròxims dos anys el full de ruta que l'ANC es va marcar a l'Assemblea General Ordinària de Manresa a l'abril.

Summary: Liz Castro aconsegueix 30 vots més que Jordi Sánchez, segons els resultats definitius de les eleccions de l’ANC


La policia espanyola ha detingut dos grafiters a Barcelona i València per causar danys en trens arreu de l'Estat i també a l'estranger. Se'ls atribueixen pintades d'una superfície de 1.800 metres quadrats. Un dels arrestats portava més de deu anys pintant trens. Se l'acusa d'haver pintat una superfície de 1.270 metres quadrats i haver provocat danys que pugen als 197.437 euros. L'altra persona detinguda és una jove de 22 anys, que utilitzava la signatura 'Duna' i és una de les dones amb certa rellevància al món del grafit, segons el Ministeri de l'Interior. Se  l'imputen 16 delictes de danys causats en  diferents  províncies, valorats en 89.000 euros i amb una  superfície pintada de 530 metres quadrats. El Ministeri de l'Interior ha recordat que aquestes  actuacions s'emmarquen dins de el dispositiu especial establert per la Comissaria General de Seguretat Ciutadana de la policia espanyola contra aquest tipus d'actes vandàlics, que en els últims anys s'estan produint als mitjans de transport  públic de viatgers,  principalment en trens de Renfe Operadora i Ferrocarrils de la Generalitat Valenciana, a les regions de València i Madrid.

Summary: Detenen dos grafiters a Barcelona i València per causar danys en trens arreu de l'Estat i a l'estranger


Els millors cursos d'administració d'empreses els ofereixen Insead, Harvard i la London School of Economics ACN Barcelona.-Un rànquing elaborat pel 'Financial Times' situa les escoles de negocis IESE i ESADE com la 16a i 23a millor del món per cursar un màster d'administració d'empreses, respectivament, mentre que la més ben puntuada és l'Insead (França/Singapore), seguida de la Universitat de Harvard, als Estats Units, i la London School of Economics, al Regne Unit. Les dues escoles catalanes cauen respecte les posicions assolides en els darrers anys, ja que en el cas del màster a l'IESE va ser el setè millor del món els anys 2014 i 2015 i ara és el 16è. L'escola de negocis ESADE, per la seva banda, va passar del 22è lloc el 2014, al 19è l'any passat i el 23è aquest any.  Segons la classificació feta pel rotatiu, els alumnes que han cursat l'MBA a l'IESE veuen el seu salari incrementat, de mitjana, un 121% i a ESADE un 117%. En quant a la recomanació d'exestudiants, l'ESE se situa en 20a posició i ESADE en 31a. El millor MBA a l'Estat, segons el 'Financial Time's, és el que s'ofereix a IE, a Madrid, situat en dotzè lloc.

Summary: L'IESE i ESADE se situen com la 16a i 23a millor escola de negocis per cursar un MBA, segons el 'Financial Times'


El Departament d'Agricultura aprovarà abans de dijous una instrucció "temporal" per incrementar les mesures de seguretat dels agents rurals en els controls de caça. Algunes de les mesures podrien ser que cada actuació no les fes una parella d'agents, sinó que ho fessin tres o quatre, i d'altres, que es prendrien més endavant, podrien incloure l l'ús d'armilles antibales, càmeres de vídeo o armes, a més de fer cursos d'autodefensa. Algunes d'aquestes mesures són reivindicacions històriques dels sindicats i ja s'havien previst en el pla estratègica, però la mort de dos agents pels trets d'un caçador aquest dissabte a Aspa (Segrià) n'accelerarà la implantació.

Summary: Agricultura incrementarà a partir de dijous les mesures de seguretat dels agents rurals en els controls de caça


El conseller d'Educació, Josep Bargalló, ha assegurat aquest dilluns que l'informe del Síndic de Greuges sobre el cost de les places escolars reforça la tesi del seu departament segons la qual la manca de finançament no és igual a totes les escoles públiques i concertades, sinó que depèn del nivell social de les famílies. Per això, està d'acord en signar contractes programa amb els centres segons el seu grau d'implicació en la lluita contra la segregació escolar, independentment de la titularitat del centre. Per a Bargalló, l'increment de més de 1.100 milions d'euros respecte el 2019 que proposa l'informe per garantir un finançament públic adequat ja gairebé s'ha produït amb el pressupost d'aquest 2020. Després de la presentació de l'informe al Parlament, Bargalló ha elogiat l'informe pel fet de ser "inèdit" a l'estat i perquè "esberla tòpics" i deixar clars els costos d'escolarització i els complementaris. Com que les desigualtats de finançament no són iguals a tots els centres, el reforç del finançament públic tampoc ha de ser lineal, creu, sinó asimètric. A més, Bargalló creu que l'informe també evidencia que la Generalitat ha de cobrir tots els costos d'escolarització, i que cap família se n'ha de fer càrrec, ni tant sols als centres concertats, als quals es pot retirar el concert si ho fan pagar als pares. Altra cosa són els costos de serveis i activitats complementàries. La comissió de seguiment del Pacte contra la segregació escolar s'ha reunit aquest dilluns al Parlament, amb les intervencions del president de la cambra, Roger Torrent; el conseller d'Educació, Josep Bargalló, i el síndic de greuges, Rafael Ribó, entre altres.  Ribó ha subratllat en la intervenció davant de la comissió que la segregació és el "problema número 1 de l'educació a Catalunya" i ha alertat que la pandèmia del coronavirus dibuixa un context "més difícil".  En aquest sentit, ha advertit que "la no presencialitat podria ser en el futur un factor d'increment de la desigualtat" entre alumnes no només pels problemes de connectivitat  i les diferències en l'acompanyament familiar, sinó també per les dificultats de consolidar aprenentatges i d'atendre les necessitats educatives dels alumnes. A més, la crisi de la covid-19 portarà un "increment de la precarietat social" que tindrà un impacte "més gran" en els centres "de més complexitat", ha afegit el síndic.

Summary: Bargalló diu que l'informe sobre el cost de les places referma la desigualtat de centres segons la renda familiar


Brussel·les impulsa una directiva per tenir uns procediments d’insolvència i reestructuració “més eficients” i preveu salvar 1,7 milions de llocs de feina a l’any ACN Estrasburg.-La Comissió Europea vol que hi hagi més emprenedors i aquest dimarts ha presentat una proposta per fer més “eficients” els procediments d’insolvència i reestructuració i impulsar la segona oportunitat. La directiva proposada per Brussel·les preveu que un emprenedor amb un negoci fallit pugui cancel·lar el deute en un període màxim de tres anys. Cada any fan fallida a la Unió Europea unes 200.000 empreses, provocant la pèrdua d’1,7 milions de llocs de treball que la CE confia protegir amb aquest nou sistema. El projecte també vol fomentar la detecció ràpida de situacions de risc, per promoure la reestructuració en comptes del tancament i així preservar els llocs de feina i l’activitat de l’empresa.  Actualment, la meitat dels europeus asseguren que no iniciarien un negoci propi per la por a fracassar i arrossegar els deutes de l’empresa durant un llarg període de temps. La Comissió Europea vol acabar amb aquesta situació fomentant un esquema de la segona oportunitat que permeti que, després de tres anys, els emprenedors s’alliberin del deute.  Però aquest és el darrer pas, en cas de fallida. L’objectiu de la Unió Europea és precisament evitar la fallida i el tancament en què acaben moltes empreses per culpa que als seus estats membres no hi ha opcions de reestructuració ràpida, per quan tot just comencen els problemes financers.  Amb uns mecanismes més ràpids i eficients de reestructuració, diu la Comissió, els emprenedors poden aconseguir “suport en una etapa inicial per mantenir funcionant el negoci”. En concret, proposen, per exemple, que puguin mantenir el control del negoci i se’ls ofereixi un període “temporal de respir”, una moratòria, d’un màxim de quatre mesos, per facilitar possibles negociacions i l’èxit d’un procés de reestructuració. Brussel·les confia que això ajudi les empreses en els seus primers cinc anys de vida, en què un 50% de tots els negocis tanquen.  La situació a l’Estat Espanya és l’onze estat de la Unió Europea en el rànquing d’eficiència per als procediments d’insolvència, segons la Comissió. Brussel·les lamenta que hi ha “poques o ineficients eines d’alarma” per avisar els deutors del risc d’insolvència  i de la necessitat d’actuar per evitar una liquidació. La CE afegeix que hi ha “espai per millorar la durada dels procediments en general”, i considera que amb la nova directiva es podrà “millorar l’eficiència i reduir els costos i la durada” dels processos. Mentre que Brussel·les preveu la liquidació del deute en tres anys, actualment a Espanya el període és de cinc i depèn del pagament d’un 25% dels actius.

Summary: La CE vol cancel·lar en tres anys els deutes dels emprenedors per promoure la segona oportunitat


El conseller de Territori en funcions, Santi Vila, ha evitat entrar a valorar a fons la nova negativa de la CUP a investir Artur Mas. Però sí que ha volgut advertir que cal que tothom sigui "conscient del moment transcendent" que viu Catalunya després del 27-S i que, per tant, "hi ha moltes expectatives que no es poden decebre". "A partir d'aquí, tots haurem de ser prou responsables i generosos perquè, conscients del programa en el qual vam concórrer i els compromisos que tothom va agafar, procurar no decebre la ciutadania", ha dit, en referència a les negociacions entre Junts pel Sí (JxSí) i la formació assembleària. "Al marge de les circumstàncies on som ara, la ciutadania ha engegat un procés històric i no sé si repetible", ha subratllat. Després que l'assemblea de la CUP, celebrada aquest diumenge a Manresa, hagi reiterat el seu 'no' a la investidura d'Artur Mas, des del Govern en funcions ja hi ha les primeres reaccions. El conseller de Territori, Santi Vila, ha evitat entrar a fons en la qüestió, adduint que demà, durant el Consell de Govern, se'n parlarà més a bastament.  Però el conseller sí que ha volgut llançar un advertiment. Santi Vila ha demanat que, abans que els partits, es posi per davant la ciutadania, que és la veritable força del procés. "Confio que tots siguem conscients del moment transcendent que viu el país; allò que va passar el 27-S va ser molt important i, per tant, hi ha moltes expectatives que no es poden decebre", ha dit el conseller.  "A partir d'aquí, tots haurem de ser prou responsables i generosos perquè, conscients del programa en el qual vam concórrer i els compromisos que tothom va agafar, procurar no decebre la ciutadania, que ha engegat un procés que és històric i no sé si repetible, al marge d'aquestes circumstàncies en les que estem ara", ha conclòs.

Summary: Vila sobre la CUP: "Hem de procurar no decebre la ciutadania, que ha engegat un procés històric i no sé si repetible"


El portaveu Sergi Sabrià demana a CUP i CSQP el suport als pressupostos "perquè no es pot tornar a renunciar a milers de milions d'euros per a polítiques socials" ACN b.-ERC ha respost al president del grup parlamentari de Catalunya sí que es pot (CSQP), Lluís Rabell, qui aquest dilluns ha anunciat que demanarà al president Puigdemont que "reactivi la societat civil" en favor d'un referèndum per poder pactar-lo amb l'Estat. El portaveu republicà, Sergi Sabrià, ha recordat que el referèndum té un  suport del 80% de la societat civil d'aquest país". "Fins on i fins quan ens demana esperar ?", ha qüestionat Sabrià a Rabell esmentant la negativa constant de l'Estat per autoritzar una consulta. El portaveu republicà també ha fet una crida a CUP i CSQP a considerar el seu suport a la tramitació dels pressupostos "perquè no es pot tornar a renunciar a milers de milions d'euros que el Govern vol destinar a polítiques socials", ha assenyalat. "La millor manera de fer polítiques d'esquerres i per a la gent és amb la Independència', ha subratllat Sabrià a la roda de premsa posterior a la reunió de la Permanent Nacional del partit. Ha instat així CUP i CSQP que no s'enroquin en el debat dels comptes de la Generalitat per tal que no perdre els recursos que es podrien adreçar a temes socials. Sobre el referèndum, el portaveu d'ERC també ha adreçat una pregunta a Lluís Rabell sobre si persistiran en la idea de pactar amb l'Estat, després que es produeixi "l'enèsima negativa" al respecte. La qüestió l'ha estès a Podem, Catalunya Sí que Es Pot i als "comuns", com ha dit.  En el marc del Fòrum Europa Tribuna Catalunya, el president del grup parlamentari de Catalunya sí que es pot, ha avançat aquest dilluns que la seva formació donarà suport al president de la Generalitat, Carles Puigdemont, en la seva demanda d'un referèndum pactat amb l'Estat, si com està previst la planteja durant la qüestió de confiança del dia 28 de setembre. Malgrat això, Rabell ha advertit al president de la Generalitat que "no ens fem trampes al solitari".  "No demanem el referèndum amb l'esperança que ens diguin que no per justificar un altre discurs. Si demanem un referèndum a l'Estat, treballem perquè sigui possible", ha sentenciat, tot afegint que reclamarà al president que "comenci a convocar la societat civil catalana per reactivar aquesta demanda" en algun fòrum a l'estil del Pacte Nacional pel Dret a Decidir, perquè segons ell, "qui ha de plantejar de manera determinant el referèndum és la societat civil catalana". Sergi Sabrià, ha recordat a Rabell que "el referèndum ja té un suport del 80% de la societat civil del país" i que, per tant, "aquesta part ja està garantida", ha conclòs.

Summary: ERC pregunta a Rabell "fins quan ens demana esperar" per fer el referèndum davant la negativa constant de l'Estat


El Jutjat del Social número 6 de València ha resolt que un treballador de l'empresa Deliveroo és un fals autònom. La firma de repartiment de menjar de restaurant a domicili haurà d'indemnitzar un treballador que la va denunciar després de ser acomiadat. El jutjat ha considerat ara, en una sentència que no és ferma, que l'acomiadament va ser improcedent. La sentència també dona la raó a una resolució de la Inspecció de Treball que considerava que els repartidors de Deliveroo són treballadors per compte aliè. Malgrat no ser una decisió ferma, el text pot influir en els litigis similars que hi ha actualment en marxa contra la companyia a Madrid i a Barcelona.  En el cas de la capital catalana, la firma afronta judicis per acomiadament improcedent de 16 dels seus repartidors, amb qui va cessar la relació professional l'estiu de l'any passat. Un dels demandants és un dels líders dels 'riders' que va encapçalar mobilitzacions pel canvi de contracte que, segons ells, empitjorava les precàries condicions amb les que treballaven com a 'falsos autònoms', i a qui li van cancel·lar el contracte.

Summary: Un jutjat de València considera per primera vegada que un treballador de Deliveroo és un fals autònom


Els treballadors del Bicing de Barcelona han convocat una vaga indefinida en tots els horaris a partir del proper dimarts 8 d'octubre, segons ha informat CGT. Els sindicats convocants, CGT i Cobas, reclamen salaris dignes ja que moltes categories són mileuristes, condicions socials dignes, un únic conveni per a tota la plantilla, que es pagui la totalitat del salari en cas de baixa per accident laboral, hospitalització i intervenció; fer indefinits aquells contractes de més de sis mesos i augmentar el plus de nocturnitat i caps de setmana. CGT ha defensat que els treballadors han "donat un marge de nou mesos" a la nova empresa, l'UTE Pedalem Barcelona, per negociar però "la negativa a acceptar reivindicacions bàsiques e importants ha fet impossible l'acord".  El sindicat també ha responsabilitzat a l'Ajuntament de Barcelona del conflicte per la "manca de diàleg" amb els treballadors de les empreses subcontractades i ha considerat que hauria d'establir licitacions "que garanteixin condicions dignes", per la qual cosa "han de conèixer i parlar amb els treballadors abans de publicar les licitacions i no només amb les empreses".  Els empleats també reclamen una organització de la feina "que respecti el codi de circulació" i el compliment de la Llei de prevenció.  CGT ha apuntat que moltes de les reivindicacions s'arrosseguen des de la posada en marxa del servei, fa dotze anys, i ha dit que no s'han resolt amb els canvis d'empreses. "Totes les empreses que han tingut la licitació anteriorment s'han endut ingents sumes de beneficis, deixant els treballadors en la mateixa situació de misèria", ha declarat.  Els sindicats han esperat "que el sentit comú s'imposi" i que es trobi una solució "satisfactòria" al conflicte.  La protesta es farà visible cada dimarts amb concentracions a la plaça Sant Jaume a les 10.30 hores a partir del proper dimarts.

Summary: Els treballadors del Bicing convoquen vaga indefinida a partir del 8 d'octubre


El Patronat de la Sagrada Família ha demanat mantenir una reunió amb l'Ajuntament de Barcelona per exposar-li "en quin moment es troba l'edificació i com s'està planificant la darrera etapa fins a la seva finalització". En un comunicat d'aquest dilluns, el Patronat assenyala que la finalitat de la trobada és establir "diàleg" amb el govern de Colau "per poder posar en comú la situació actual" de l'obra. La Junta Constructora de la basílica ja va remarcar divendres que l'obra es pot acabar sense generar cap afectació més enllà de l'espai que ara ocupa després que el regidor d'Arquitectura de l'Ajuntament de Barcelona, el socialista Daniel Mòdol, hagi qualificat la Sagrada Família com una "pseudoobra" de Gaudí, "una gran farsa" i "una mena de mona de Pasqua gegant".  En aquest sentit, la basílica va reiterar que la intenció és finalitzar les obres el 2026 "amb la construcció de tot el que és necessari dins del recinte". Així mateix, el govern municipal també va anunciar la intenció de reunir-se amb el Patronat de la Sagrada Família per abordar la manca de llicència d'obres del temple. El consistori considera que aquesta obra ha de fer-se amb les mateixes condicions que la resta de procediments i actuacions que es porten a terme a la ciutat, però no va voler concretar xifres, a l'espera que es produeixin els contactes amb el patronat. L'Ajuntament situa en la normalitat el fet d'abordar ara aquesta situació, que dura des de fa més de 100 anys, i ho fa "sense cap pressa, amb voluntat d'acord i sense posar en dubte la continuïtat de les obres".

Summary: La Sagrada Família demana reunir-se amb l'Ajuntament per exposar-li la planificació de la darrera etapa de l'obra


La Fundació Mapfre apropa en una exposició l'obra de Carlos Pérez Siquier, un dels pioners de l'avantguarda fotogràfica a Espanya i peça fonamental de la professionalització del mitjà. La mostra es planteja com una àmplia retrospectiva que recorre les seves sèries més assenyalades, fetes entre 1957 i 2018, amb una important aportació d'imatges inèdites i contribucions documentals. Amb aquesta exposició, la Fundació Mapfre s'acomiadarà de la Casa Garriga Nogués abans d'obrir un nou centre el 4 de juny dedicat a la fotografia a l'antiga seu de l'Institut Municipal d'Hisenda, annex a la Torre Mapfre. Una retrospectiva de Bill Brandt i una mostra de la col·leció pròpia de Paul Strand iniciaran la programació.  El nou espai tindrà 1.400 m2 i dues sales d’exposicions, un espai per a activitats educatives, un auditori i una llibreria. Encara sense nom definitiu, que s'anunciarà properament, el nou centre reemplaçarà l'actual seu barcelonina de la Fundació, la Casa Garriga Nogués, després de quatre anys.  La línia expositiva del nou centre també dirà adéu a la pintura i combinarà l'exhibició dels grans mestres de la fotografia amb artistes consagrats, que es troben a la meitat de la seva carrera professional però que ja compten amb reconeixement nacional i internacional.  La directora de cultura de Fundació Mapfre, Nadia Arroyo, creu que la mostra Pérez Siquier és la "cirereta d'una etapa", que homenatja una figura pionera de la fotografia, inicialment, des de postulats propers al neorealisme i, més endavant, com a pioner de la fotografia en color. "Les seves imatges desprenen alegria i això es veu reflectit en l'exposició, que és molt acolorida", precisa en declaracions a l'ACN.  El centre obrirà portes amb dues exposicions, una retrospectiva sobre la "mirada moderna" de Bill Brandt i una altra de Paul Strand, a la sala petita.   Col·laboració amb col·leccions i institucions locals El nou espai buscarà la col·laboració amb col·leccions i institucions locals per exhibir els seus fons. La primera mostra arribarà aquest any a partir de la col·lecció de daguerreotips del Centre de Recerca i Difusió de la Imatge de Girona de l'Arxiu Fotogràfic de Girona.  Amb el MNAC la Fundació també treballa per mostrar part de la col·lecció pròpia del museu, ja en vistes al 2021.

Summary: La Fundació Mapfre s'acomiada de la Casa Garriga Nogués amb una exposició dedicada a Pérez Siquier


L'incendi que s'ha declarat aquest diumenge a la tarda al barranc del Boter de Peramola (Alt Urgell) ha cremat 1.300 metres quadrats de vegetació de sotabosc, segons informen els Bombers. L'avís del foc s'ha rebut a les 15:37 i s'han activat fins a onze dotacions terrestres i sis mitjans aeris per combatre les flames. A les 16:53 s'ha donat per estabilitzat i a les 18:48 per controlat. Els primers indicis apunten que l'incendi, concentrat en una zona de difícil accés al bosc de Remolins, l'hauria pogut provocar un llamp. A l'àrea afectada no hi ha cap masia ni nucli habitat i, per tant, no s'ha hagut de fer cap desallotjament. Diverses dotacions terrestres es quedaran unes hores remullant el terreny per evitar revifades.

Summary: Controlat l'incendi de Peramola, que ha cremat 1.300 metres quadrats de sotabosc


El conseller d'Interior, Miquel Buch, ha avisat els veïns de Premià de Mar i de Llançà que qui vetlla per la seguretat és la policia, i que seran denunciats si "pretenen agafar el lideratge o prendre la força per la seva mà". S'ha referit així als grups de veïns que han atacat o increpat joves immigrants acusant-los de ser delinqüents. Buch ha indicat que s'ha d'actuar des de diverses òptiques, no només la policial. N'ha destacat també la social, així com la necessitat de canviar la llei per castigar amb presó la multireincidència. En aquest sentit, el conseller ha reconegut que el fet que aquestes persones quedin al carrer poques hores després de ser detinguts provoca "inseguretat" a la ciutadania i "impunitat" als delinqüents.

Summary: Buch avisa els veïns de Premià i Llançà que qui vetlla per la seguretat és la policia i que poden ser denunciats


La presidenta del grup de Ciutadans al Parlament de Catalunya, Inés Arrimadas, ha titllat d'"irresponsables" l'ANC i Òmnium Cultural per la crida que han fet a retirar diners dels bancs per fer sentir la veu de la ciutadania en el marc del conflicte entre Catalunya i Espanya pel procés independentista. Arrimadas ha utilitzat la xarxa social Twitter per difondre un missatge curt i contundent. "Què volen provocar? Irresponsables!", ha escrit en castellà al costat de la notícia de la crida de les entitats sobiranistes. Cal recordar que la Crida per la Democràcia ha demanat a la ciutadania de Catalunya que retiri diners dels cinc primers bancs de l'Estat aquest divendres de 8 a 9 del matí.

Summary: Inés Arrimadas titlla d'"irresponsables" l'ANC i Òmnium per la crida a retirar diners dels bancs


El regidor de la Crida-CUP de Lleida, Pau Juvillà, ha defensat que la decisió de mantenir els llaços grocs a les finestres del despatx del partit a la Paeria es va prendre de forma ''col·lectiva''. Segons Juvillà, com a partit polític tenen el ''dret i deure d'expressar la ideologia'' i per tant ''denunciar que l'estat espanyol està intentant invisibilitzar l'existència de presos polítics i exiliats''. El regidor cupaire ha comparegut aquest dijous al matí als jutjats de Lleida després de ser citat a declarar per un suposat delicte de desobediència. La fiscalia s'hi va querellar per la denúncia interposada per Cs a la Junta Electoral de Zona (JEZ) per no retirar els llaços grocs. Un centenar de persones l'ha rebut a les portes del Canyeret per donar-li suport i Juvillà ha entrat amb la intenció de respondre tot el que se li pregunti perquè ''no ens hem d'amagar de res i no ens farem enrere''.  (S'afegeix informació facilitada per l'advocat de Pau Juvillà a la sortida del jutjat) Pau Juvillà ha remarcat abans d'entrar a declarar als jutjats que com a partit polític tenen el dret i el deure de denunciar que l'Estat ''està retallant col·lectives i individuals'' i per això no van retirar els llaços del despatx del grup a la Paeria. Ha insistit en aquest sentit, que va ser una decisió col·lectiva i que davant de la justícia han vingut a explicar ''clarament el que hem fet ''.    El regidor cupaire s'enfronta, si la causa tira endavant, a una possible pena d'un any de presó, inhabilitació i una sanció econòmica. El passat 12 d'abril el jutjat 3 de Lleida va admetre a tràmit una querella presentada per la fiscalia contra el president de la Crida-CUP per un delicte de desobediència per haver incomplert reiteradament els requeriments de la Junta Electoral arran de la denúncia de Cs. Al cap de dos dies, els Mossos d'Esquadra van accedir al despatx dels cupaires i van retirar els llaços grocs. Des de la CUP es va recriminar a l'alcalde socialista, Fèlix Larrosa, haver deixat entrar a la policia a l'Ajuntament sense haver-los avisat.  L'advocat de Juvillà veu la querella com un ''error'' Pau Juvillà ha entrat a declarar passades les onze del matí s'hi ha estat durant uns trenta minuts. A la sortida encara hi havia alguns dels concentrats que l'han aplaudit. El seu advocat, Carles López, ha explicat que ara la causa està en fase d'instrucció i la justícia haurà de determinar si acaba en judici o si es cita a declarar algú més.  Per López la clau de tot plegat es troba en una ''confusió'' ja que la querella és per desobediència perquè s'entén que s'ha vulnerat la neutralitat política però en aquest cas és confon la neutralitat que tenen les administracions amb el que no tenen els partits. Segons López, en comptes de requerir a l'Administració pels llaços grocs s'ha requerit a un partit i és per això que han fet prevaldre el ''dret fonamental de la llibertat ideològica''.  Juvillà ha estat acompanyat per la membre del secretariat nacional de la CUP, Eulàlia Reguant, i a la concentració del matí també hi havia representants de partits polítics com JxCat, ERC, el Comú de Lleida, així com entitats com l'ANC i Òmnium Cultural.

Summary: ACTUALIZACIÓ:Juvillà defensa al jutjat que la decisió de mantenir els llaços grocs a la Paeria va ser ''col·lectiva''


Les comunitats autònomes tancaran el 2016 amb un dèficit agregat del 0,9% del PIB, cosa que suposa incomplir amb l'objectiu del govern del 0,7%, segons l'Autoritat Independent de Responsabilitat Fiscal (Airef). Aquesta entitat ha concretat que les autonomies que impediran complir amb l'objectiu de dèficit seran Catalunya i set autonomies més (Extremadura, Múrcia, Cantàbria, País Valencià, Aragó, Castellà la Manxa i Castellà i Lleó). L'Airef subratlla que és ''molt improbable'' que aquestes autonomies compleixin l'objectiu de dèficit per aquest any del 0,7% del PIB. Tot i aquest incompliment, l'Airef assegura que ''és probable'' que les administracions públiques compleixin amb el dèficit del 4,6% pactat amb Brussel·les.  Les projeccions de l'Airef s'han actualitzat tenint en compte els ingressos impositius i les dades de comptabilitat nacional coneguts fins el mes de setembre (per les corporacions locals fins a juny i per l'Estat fins a octubre) i les xifres d'execució pressupostària disponibles fins al mes d'octubre.  L'Airef considera ''factible'' que ''l'administració central'' tanqui aquest amb complint el seu objectiu del -2,2% del PIB, tot i que en el tercer trimestre s'ha registrat un empitjorament del dèficit de l'administració central com a conseqüència de l'evolució dels impostos directes i de la liquidació definitiva del 2014 a favor de les administracions autonòmiques que ha suposat un desembors superior als 7.600 milions d'euros que es va efectiva el juliol passat.  Aquest empitjorament de l'objectiu del dèficit per aquest 2016 que s'ha registrat en aquest tercer trimestre es corregirà amb l'últim període de l'any després que el consell de ministres aproves el 30 de setembre, amb efectes a partir de l'1 d'octubre, la modificació del pagament fraccionat de l'Impost de Societats.

Summary: L'Airef creu ''molt improbable'' que Catalunya compleix amb l'objectiu de dèficit per aquest 2016


El president d'ERC al Parlament replica a Carrizosa: "El nostre exèrcit treballa amb EPIs i no amb armes"  ACN Barcelona.-El president d'ERC al Parlament, Sergi Sabrià, ha considerat que el govern espanyol ha actuat "tard" i "de manera negligent" amb la gestió del coronavirus i ha defensat que la millor proposta és un "confinament total". En la seva intervenció en la marc de la  compareixença telemàtica del president de la Generalitat, Quim Torra, Sabrià ha afegit que la crisi ha posat de manifest la importància de tenir eines d'estat i ha defensat que "res justifica una recentralització". Davant la petició del president de Cs, Carlos Carrizosa, perquè es demani ajuda a la Unitat Militar d'Emergències (UME), Sabrià li ha replicat: "El nostre exèrcit treballa amb EPIs i no amb armes", en referència als equips de protecció per als professionals sanitaris.  Segons Sabrià, avui es fa evident la importància de disposar d'eines per poder ajudar els ciutadans. Ha lamentat que Catalunya no ho hagi pogut fer i que, l'Estat, que sí disposa de les eines, no ho hagi fet. En aquest context, ha considerat que Madrid fa molt de temps que s'hauria d'haver confinat i ha posat l'exemple de la gestió del Govern amb la Conca d'Òdena. Segons ha afegit, és una qüestió que "no té res a veure amb territoris ni amb política territorial sinó amb el que recomanen els experts". Ara ja no cal parlar de confinament per territoris, ha apuntat el president d'ERC, sinó de "confinament total" excepte dels serveis essencials. Sabrià ha defensat que els experts coincideixen en el fet que s'ha de passar a un escenari d'endurir el confinament i ha lamentat que el govern de Sánchez s'hi continuï oposant. "Com pot ser que hi hagi treballadors obligats a anar al lloc de feina? No té sentit", ha afegit.  El president dels republicans al Parament ha defensat que la millor resposta a la situació actual no és la de "mejor unidos", en referència a la campanya de publicitat del govern espanyol, ni tampoc que hi hagi rodes de premsa amb militars. "Senyor Carrizosa, el nostre exèrcit treballa amb EPI's i no amb armes. El que toca ara són recursos aquí per salvar vides i superar aquesta crisi", ha reblat.  Sabrià ha pronosticat que probablement l'escenari posterior al coronavirus serà "molt pitjor" que el de la crisi econòmica del 2008 i ha afegit que quan se superi el virus serà el moment de la "reconstrucció" i de "tornar a posar en funcionament el país". Un context en el què, segons ha afegit, la política haurà d'estar a l'alçada. Una vegada passi la crisi, Sabrià creu que tothom haurà après sobre els recursos que fan falten i sobre el "mal" que fan les retallades en l'àmbit social i també "com d'irresponsable és bloquejar els pressupostos".

Summary: Sabrià acusa el govern espanyol d'actuar de "manera negligent" i defensa el "confinament total"


Conèixer aquests polímers de dimensions molt reduïdes suposa un desafiament tecnològic ACN Barcelona.-Investigadors del Centre de Regulació Genòmica (CRG) a Barcelona han desenvolupat una tècnica que permet identificar i classificar proteïnes de menys de 100 aminoàcids. La tècnica permet predir i classificar aquestes proteïnes, basada en una nova eina bioinformàtica que han alimentat amb múltiples dades, i així, han pogut veure que aquestes petites proteïnes suposen, almenys, el 16% del genoma dels bacteris. La tècnica es podrà aplicar per guiar la cerca de noves proteïnes amb diverses funcions, como ara, antimicrobianes. Els resultats del treball es publiquen a la revista 'Molecular Systems Biology'. "Hem estudiat el bacteri 'Mycoplasma pneumoniae' i hem descobert que podíem estar obviant fins a 10 de cada 100 de les proteïnes codificades en el seu reduït genoma a causa de les seves petites dimensions”, afirma Maria Lluch-Senar, científica associada del CRG i investigadora principal de l'estudi. "En el cas d'organismes més complexos o humans, aquest percentatge podria ser molt significatiu", afegeix. Els científics que han desenvolupat la nova tècnica han estat liderats pel professor investigador ICREA (Institució Catalana de Recerca i Estudis Avançats) Luis Serrano, cap del grup de Disseny de Sistemes Biològics.   Al genoma humà es calcula que hi ha al voltant d'uns 20.000 gens que codifiquen per proteïnes. Les proteïnes són les 'obreres' de l'organisme, encarregades de realitzar funcions concretes clau per a la supervivència. Tot i la seva importància, existeix un tipus de proteïnes extremament petites, de menys de 100 aminoàcids, essencials per comprendre com funcionen els éssers vius, de les quals gairebé no se sap res, ja que identificar-les suposa un desafiament tecnològic.

Summary: Investigadors del Centre de Regulació Genòmica desenvolupen una tècnica per identificar proteïnes extremament petites


El text fixa que els agents dipositaran les armes en un armari i que mantindran el rostre descobert mentre siguin dins de l'edifici  ACN Barcelona.-La Mesa del Parlament ha acordat aquest dimecres un protocol d'actuació davant de l'accés de la policia judicial a la cambra. Després de l'entrada d'agents de la Guàrdia Civil a finals de juliol per la investigació que afecta el diputat no adscrit Germà Gordó pel cas 3%, la Mesa ha tirat endavant per unanimitat un text que fixa que, amb una ordre judicial en mà i si "la presidència ha autoritzat l'entada, els agents dipositaran les armes en un armari i hauran de mantenir el rostre descobert mentre siguin dins del Parlament. Segons fonts parlamentàries, el text també diu que tant els agents com el fiscal que els acompanyi, si és el cas, s'han d'identificar davant dels Mossos destinats al Parlament i hauran d'exposar el motiu de la seva presència. El líder del PPC, Xavier García Albiol, que no té dret a vot a la Mesa, ha assegurat que els grups volen "posar totes les dificultats possibles" i ser "immunes a l'actuació de la justícia". En aquest sentit ha demanat a Cs i PSC que demanin una nova reunió de la Mesa per rectificar la seva posició. "Què nassos fan?", els ha preguntat Albiol.  "Si el que pretenen és garantir el dret dels diputats sense cap altra intencionalitat l'haurien pogut aprovar fa tres o sis anys", ha afegit Albiol en roda de premsa a la cambra. En canvi, considera que aquest protocol d'actuació pretén en canvi "no rendir comptes" davant de la Guàrdia Civil perquè els altres grups "temen que es recopili informació" en casos de corrupció.  El líder del PSC, Miquel Iceta, ha tret ferro a les queixes del dirigent popular i ha assegurat que només es pretén "facilitar la feina de la Guàrdia Civil" habilitant espais. "Són temes de l'Albiol, com si no anessin prou maldades", ha etzibat.  Segons el document, els responsables de seguretat hauran d'informar el secretari general amb una fotocòpia de l'autorització judicial. Entre d'altres passos, també s'estableix que el secretari general informarà la presidència del Parlament per tal que autoritzi l'entrada a l'edifici. Si els agents no tenen ordre judicial, "el  responsable de seguretat informarà que no té autorització per a permetre l'accés". "Si malgrat això, els agents compareguts persisteixen en la seva pretensió, el secretari general o lletrat en qui delegui els informarà personalment, i donarà compte de la seva actitud a la presidència, per tal que informi, si ho considera oportú, al cap superior dels agents personats", diu el protocol.

Summary: La Mesa acorda un protocol d'actuació davant l'accés de la policia judicial al Parlament


La ministra d'Educació, Isabel Celaá, ha anunciat que totes les comunitats excepte Madrid i Euskadi han avalat 14 directrius educatives per al proper curs, que inclouen el seu inici al setembre i la modalitat presencial. Pel que fa al protocol sanitari per a la tornada a l'escola fet públic pel Ministeri dimecres, ha remarcat que és un document marc que planteja "alternatives" que no són obligatòries. En aquest marc ha situat la proposta de 15 nens per grup o màxim 20 fins a 4rt de primària. "Són recomanacions, idees, suggeriments importants, però no es parla ni de ràtios ni de nombre màxim d'alumnes per aula", ha insistit Celaá. El Departament d'Educació ha reivindicat les seves competències durant la conferència sectorial.

Summary: Govern espanyol i comunitats posen en comú 14 directrius educatives per al proper curs sense l'acord de Madrid i Euskadi


El titular del jutjat d'instrucció 19 de Barcelona ha acordat aquest divendres llibertat sota fiança de 50.000 euros per al primer oficial del mercant rus que dilluns va xocar amb un pesquer davant del Port de Barcelona, dos tripulants del qual van morir. El jutge ha pres declaració al capità, que ha quedat en llibertat provisional, i al primer oficial, per a qui el jutge ha ordenat presó eludible sota fiança de 50.000 euros. Es dona la circumstància que en el moment del sinistre, era el primer oficial qui pilotava el vaixell de gran tonatge. El jutjat ha establert un termini de 5 dies perquè el capità faci efectiu el pagament de la fiança amb què podrà eludir la presó. Mentrestant, li ha retirat el passaport i li ha prohibit sortir de l'estat espanyol.

Summary: Llibertat sota fiança per al primer oficial del mercant que va xocar amb un pesquer davant del Port de Barcelona


El president del PP, Pablo Casado, ha anunciat que visitarà aquest dilluns Barcelona i es reunirà amb membres de les forces i cossos de seguretat de l'Estat. "Són el nostre orgull i estan patint hores i dies terribles", ha afegit Casado en referència als aldarulls dels darrers dies arran de la sentència del procés. Així mateix, el candidat dels populars a les eleccions del 10-N s'ha erigit com a alternativa davant del "fracàs" del president del govern espanyol en funcions, Pedro Sánchez, amb Catalunya. "Catalunya ha estat, ha de ser i serà una terra de pau, de seny i legalitat i lluitaré amb tot l'estat de dret perquè ningú posi en risc el nostre futur, perquè nosaltres també som i ens sentim catalans", ha defensat des de Toledo. Casado ha preguntat al president Sánchez què més ha de passar a Catalunya per "posar ordre a aquesta sagnia en la prosperitat i la convivència". "El que fa falta a Espanya és un govern que lideri i que no estigui enclaustrat a la Moncloa; un govern previsor i no un sobrepassat, que sàpiga prendre decisions i que no busqui excuses ni li tremolin les cames per haver-les de prendre. Un govern que garanteixi l'ordre púbic i que no deixi tirades a les forces de seguretat", ha defensat el líder dels populars. Segons el president de PP, el "terrorisme al carrer" des de la publicació de la sentència del procés el passat dilluns ha provocat la caiguda de 600 MEUR en l'activitat econòmica catalana. I ha afegit que els talls a les carreteres han tingut un impacte diari de 25 MEUR.

Summary: Casado visita Barcelona aquest dilluns i s'erigeix com a alternativa davant el "fracàs" de Sánchez amb Catalunya


Un centenar de persones s'han concentrat al barri de Sant Pere i Sant Pau de Tarragona aquest diumenge al migdia per rebutjar l'obertura d'una mesquita en aquesta zona. A escassos metres, separats per un ampli dispositiu dels Mossos d'Esquadra, s'han aplegat gairebé un centenar més de joves antifeixistes, els quals han denunciat el caire racista de la concentració veïnal, promoguda per Democràcia Nacional. Malgrat el caràcter contrari de les protestes, no hi ha hagut aldarulls ni moments de tensió remarcables i les concentracions s'han dissolt sense incidents. De fet, els agents han bloquejat el centre del barri tarragoní, impedint l'encontre. Veïns contraris a la mesquita no descarten més accions.

Summary: Dues manifestacions a favor i en contra d'una mesquita bloquegen el barri tarragoní de Sant Pere i Sant Pau


El Partit Socialista ha demanat aquest dimecres que el president del govern espanyol, Mariano Rajoy, sigui el primer a declarar a la comissió d’investigació sobre el presumpte finançament il·legal del Partit Popular. A banda de Rajoy, els socialistes també han sol·licitat la presència de la presidenta de la Comunitat de Madrid, Cristina Cifuentes; de l’expresidenta, Esperanza Aguirre, així com la de l’expresident del govern espanyol, José María Aznar, o la dels últims secretaris generals, Francisco Álvarez Cascos, Javier Arenas, Ángel Acebes i María Dolores de Cospedal, entre d’altres. El Partit Socialista ha presentat aquest llistat de compareixences durant la reunió que la comissió sobre el suposat finançament il·legal del Partit Popular s’ha portat a terme aquest dimecres al matí per mirar de determinar l’ordre, el pla de treball i l’estructura de la mateixa. La diputada socialista, Isabel Rodríguez, ha justificat la proposat assegurant que ha anat “dopat” a les eleccions els últims 20 anys.  Des de Ciutadans també troben fonamental la compareixença de Mariano Rajoy però han advertit al PSOE que només donaran suport a la seva petició si el president del govern espanyol també dona explicacions en últim lloc.

Summary: El PSOE demana que Rajoy sigui el primer a declarar a la comissió d’Investigació sobre el finançament del PP


La Diputació de Girona ha aprovat un codi ètic que obliga els membres del ple i els alts càrrecs de la corporació a publicar els seus currículums, el seu patrimoni i els hi impedeix acceptar regals o "tractes avantatjosos de cap classe". El ple l'ha recolzat per unanimitat, però el diputat de la CUP Lluc Salellas no s'ha estat de criticar que el codi "s'ha quedat curt" i que "arriba tres anys tard". Entre d'altres, Salellas ha reclamat que el document inclogués poder saber a qui la Diputació dona obsequis i que es publiquin els extractes de les targetes de crèdit de la corporació. També ha lamentat que el codi no porti aparellada la creació d'una bústia ètica (on els treballadors puguin denunciar irregularitats). El vicepresident Fermí Santamaria, que n'ha tutelat la redacció, li ha respost que a la Diputació "no hi ha targetes de crèdit" i ha admès que, tot i arribar tard, el codi ja suposa "un primer pas". Al ple d'aquest maig, també s'ha aprovat una moció –altre cop, per unanimitat- que reclama a l'Estat tirar enrere les dotze llicències per extreure corall vermell al sud de la Costa Brava i nord del Maresme.

Summary: La Diputació de Girona aprova un codi ètic que obliga els polítics a publicar patrimoni, currículum i no acceptar regals


L'Estat ha revisat a l'alça la liquidació del 2015 i transferirà 266 MEUR més a Catalunya. Així ho ha comunicat el ministre d'Hisenda, Cristóbal Montoro, al secretari d'Economia de la Generalitat, Pere Aragonès, durant la reunió del Consell de Política Fiscal i Financera (CPFF). Per tant, el total dels diners transferits a Catalunya –segons el model de finançament- s'incrementa fins als 1.879 MEUR. Aragonès ha recordat que Catalunya ja havia criticat la previsió de l'Estat i havia demanat que es fes un ajust. "Ara ens han donat la raó perquè ja havíem dit que la liquidació no ens semblava adequada", ha manifestat el secretari d'Economia, que lamenta que són 266 MEUR que "arriben amb dos anys de retard" i que ha hagut d'avançar la Generalitat per pagar serveis públics com la salut o l'educació. D'altra banda, el CPFF ha aprovat l'objectiu de dèficit per al 2018. L'Estat ha tornat a reunir el consell una setmana més tard per incrementar una dècima (del 0,3% al 0,4%) el límit de les comunitats. Catalunya s'hi ha oposat. Catalunya rebrà 266 MEUR aquest mes de juliol procedents de transferències de l'Estat. Són diners de la liquidació del 2015, que el govern espanyol ha revisat a l'alça en el cas de Catalunya. En total, doncs, les transferències corresponents al 2015 arriben als 1.879 MEUR.  El ministre d'Economia, Cristóbal Montoro, ha aprofitat la reunió del Consell de Política Fiscal i Financera per comunicar, de viva veu, la revisió de la liquidació a totes les comunitats presents. En total, les comunitats autònomes rebran 1.200 MEUR més dels previstos inicialment.  El secretari d'Economia de la Generalitat, Pere Aragonès, ha recordat que ja van alertar que l'estimació feta pel govern espanyol era baixa i que calia incrementar-la, seguint el que estableix el model de finançament. "Això vol dir que l'Estat ens va transferir menys diners dels que corresponien per pagar salut, educació i partides per a la protecció social dels catalans", ha manifestat Aragonès, que lamenta que són diners que "ha avançat" la Generalitat i que ara se'ls ingressaran "amb dos anys de retard i sense interessos". "Imagineu què podrien representar per als ciutadans o per a la reducció del dèficit 266 MEUR?", s'ha preguntat.  Objectius de dèficit aprovats D'altra banda, el CPFF ha aprovat els objectius de dèficit per al període 2018-2020. El consell s'havia reunit tot just la setmana passada per aprovar-ho però l'estat espanyol ha fet una modificació que permet més endeutament a les comunitats autònomes: passa del 0,3% al 0,4% del PIB el 2018, del 0% al 0,1% el 2019 i manté l'estabilitat pressupostària per al 2020. Les xifres per a l'Estat es mantenen intactes i la Seguretat Social assumeix la dècima que s'incrementa a les comunitats autònomes. Aragonès ha assegurat que "no hi ha criteris objectius" per explicar aquest canvi i que tot es deu a la necessitat del PP de sumar més vots al Congrés per aprovar, la setmana vinent, el sostre de despesa. Aquesta dècima de més pera a les comunitats ha permès canviar el sentit del vot de Canàries, que ha passat de l'abstenció al vot positiu.  "Que no ens vesteixin els canvis amb dades i rigor perquè en una setmana el quadre macroeconòmic no canvia", ha manifestat Aragonès, que critica haver de repetir el CPFF per "interessos polítics" del govern del PP, en minoria. "Els serveis públics de Catalunya estan dependent de majories o minories parlamentàries al Congrés i això no és seriós ni s'aplica a l'àmbit europeu", ha criticat.  A més, ha subratllat que a Catalunya li pertocaria un objectiu de dèficit del 0,88% del PIB el 2018. També lamenta que l'Estat, en canvi, no modifiqui les seves xifres i carregui a la Seguretat Social la dècima que augmenta a les comunitats autònomes.  En el CPFF, han donat suport a la proposta del govern espanyol totes les comunitats governades pel PP i Canàries (que s'havia abstingut la setmana passada). Han votat en contra els territoris socialistes, menys Extremadura que s'ha abstingut. El vot contrari de Catalunya no ha computat (tot i constar en acta) perquè no ha assistit el conseller sinó el secretari d'Economia.  El resultat de la votació ha estat set a favor, set en contra i una abstenció. Tanmateix, l'Estat disposa del 51% els vots del CPFF i, per tant, la seva proposta s'aprova sigui quin sigui el resultat de la votació.

Summary: L'Estat revisa a l'alça la liquidació del 2015 i transferirà a Catalunya 266 MEUR més


Els eurodiputats d'Esquerra al Parlament Europeu, Josep-Maria Terricabras i Jordi Solé, han dirigit aquest divendres una pregunta a l'executiu comunitari. Concretament han demanat a la Comissió Europea (CE) si considera que el rescat previst per part del govern espanyol de les autopistes radials en fallida de Madrid i d'alguns trams valencians de l'AP-7 és una "ajuda d'estat encoberta". Segons justifiquen en la pregunta parlamentària els diputats, el rescat "implica una concessió d'una ajuda d'estat per infraestructures que s'exploten comercialment". En aquest sentit, demanen a la Comissió Europea si considera "apropiat" rescatar amb diners públics "una mala gestió privada", atès que "es traspassarà al sector públic el deute de les concessionàries". Els dos eurodiputats lamenten que el sector privat compti amb clàusules de responsabilitat patrimonial de l'administració "com assegurança pública davant de les possibles operacions fallides", en referència a l'informe 'Declaració sobre els comptes generals de l'Estat corresponent a l'exercici 2015', del Tribunal de Comptes espanyol. Segons aquest informe, fet públic al juliol, el cost de rescatar les autopistes radials en fallida serà de com a mínim 3.718,3 milions d'euros, xifra a la qual cal sumar-hi les indemnitzacions per les expropiacions de terrenys que l'Estat hagués d'abonar fruit de resolucions judicials que es poden produir en el futur. La suma podria arribar als 5.000 euros, segons va admetre el ministre de Foment Íñigo de la Serna. "És un escàndol que els ciutadans acabin pagant de la seva butxaca la mala gestió privada de projectes mal concebuts des de l'inici", ha lamentat l'eurodiputat Jordi Solé. Les autopistes en fallida que seran rescatades amb diners públics són l'R3, R-5, que ja es trobaven en procés de liquidació, R2, R4 (Madrid-Ocaña), M-12 (Eix aeroport de Madrid); AP-41 (Madrid-Toledo), així com el tram de la circumval·lació d'Alacant de l'AP-7, el tram Cartagena-Vera de l'AP-7, i l'AP36 (Ocaña-La Roda).

Summary: ERC pregunta a la CE si creu que el rescat de les autopistes radials espanyoles és "una ajuda d'Estat encoberta"


El grup municipal del PPC a l'Ajuntament de Girona ha presentat aquest dilluns la moció tipus impulsada pels populars de rebuig al referèndum del proper 1-O. L'escrit, que es debatrà al proper ple del dia 10, insta el consistori a "no donar suport ni proporcionar cap tipus d'ajuda, ni recurs material o personal municipal, a la celebració del referèndum il·legal". La regidora popular Concepció Veray ha fet una crida a la resta de forces perquè hi votin a favor. Però especialment al PSC, que forma part de l'equip de govern, i que ja va dir que no posaria "pals a les rodes" quan el consistori col·laborés amb l'1-O. Dirigint-se obertament als socialistes, Veray els ha reptat a demostrar amb el seu vot "si estan a favor de la legalitat o si aposten per seguir fent el joc als independentistes". La moció, a més, també reclama que l'Ajuntament surti de manera "immediata" de l'Associació de Municipis per la Independència (AMI). El grup municipal del PPC a l'Ajuntament de Girona ha entrat aquest dilluns a registre la moció de rebuig al referèndum, que els populars impulsen en aquells consistoris on tenen representació. "No estem d'acord ni compartim la celebració unilateral i al marge de la legalitat democràtica vigent d'aquest referèndum", ha assenyalat la regidora Concepció Veray. La moció, que es debatrà el proper dia 10 de juliol, ja proposa d'entrada que l'Ajuntament s'aparti de l'organització de l'1-O. Per això, recull que el consistori no doni "suport" ni proporcioni cap mena "d'ajuda, ni recurs material o de personal municipal, a la celebració del referèndum il·legal". L'apartat d'acords, a més, també té un segon punt. Aquí, es reclama a l'Ajuntament que "abandoni de forma immediata" l'AMI. "Els ajuntaments no s'han de dedicar a promoure la independència, sinó a resoldre els problemes reals de tots els veïns i veïnes", ha subratllat Veray. "Sentir-se catalans i espanyols" La regidora popular remarca que "s'ha de salvaguardar i garantir que es respectin els drets de tots els catalans i catalanes, no només dels que el Govern de la Generalitat vol representar amb el seu procés secessionista". Veray ha volgut recordar que són "molts" els catalans que també se senten "espanyols", i ha dit que des del PP no permetran "mai" que "ningú faci un referèndum il·legal per treure'ns aquest dret". La portaveu del grup municipal del PPC ha fet una crida al resta de forces polítiques representades al plenari perquè se sumin a la moció i hi votin a favor. Però sobretot, i en especial, al PSC. Els socialistes formen part de l'equip de govern amb el PDeCAT, i la tinenta d'alcalde Sílvia Paneque ja va assegurar que ells no posarien "pals a les rodes" a la celebració de l'1-O.  Veray, però, els demana ara que recolzin la moció de rebuig al referèndum. "Amb el seu vot demostraran si estan a favor de la legalitat o si aposten per seguir fent el joc als independentistes", ha conclòs.

Summary: El PPC de Girona entra la moció de rebuig a l'1-O i insta el PSC a donar-li suport per veure si recolzen "la legalitat"


Les banderes de l'Arc de Sant Martí, la música, el ball i les pancartes en defensa dels drets de les persones LGTBI (lesbianes, gais, transsexuals, bisexuals i intersexuals) han protagonitzat la multitudinària marxa de la Barcelona Pride que aquest dissabte a la tarda ha transcorregut pels carrers de la ciutat. Més de 50.000 persones, segons la Guàrdia Urbana, han sortit al carrer per reivindicar el respecte per la diversitat sexual i senyalar especialment la manca de tolerància que es viu en el món de l'esport. 'Xiula falta a l'LGTBIfòbia' ha estat l'eslògan d'aquesta edició, amb l'objectiu de reclamar a les administracions, clubs i aficions un "compromís ferm" per eradicar el rebuig vers les persones que no són heterosexuals.  Les ganes de festa i l'esperit reivindicatiu han estat el denominador comú entre la multitud que s'ha bolcat a la Barcelona Pride, que finalment s'ha pogut celebrar sota un sol lluent, un cop esvaïda la pluja que s'havia mantingut intermitent durant tot el dia. Enmig del ball i la música, diversos col•lectius han exhibit les seves pancartes per exigir respecte pels drets de totes les persones, sigui quina sigui l'orientació sexual. Famílies homosexuals amb la canalla, persones transsexuals vestides amb les millors gales i diversos col•lectius professionals no s'han volgut perdre la cita. Per a aquesta edició, l'organització ha focalitzat la reivindicació en el món de l'esport, lamentant que sigui un àmbit on el col•lectiu LGTBI es mantingui ocult. "És paradoxal com la pràctica esportiva esdevé un mecanisme valuosíssim per fomentar en la societat valors com l’estil de vida saludable, el treball en equip i l’autosuperació, però alhora és un dels àmbits en que el respecte envers la diversitat es troba més endarrerit", reblava el manifest que s'ha llegit al final de la manifestació. Durant la marxa, un dels assistents, Àlex Marlet, denunciava a l'ACN que els nois gais que practiquen esport siguin "discriminats" en el seu entorn i demanava "visibilitat" de l'LGTBI en tots els oficis. Més alegre s'expressava Irene Ballesteros, que destacava que la Barcelona Pride és "una festa que serveix per expressar els sentiments". "El més important és el respecte mutu", afegia Caterine Mariano, que és una transsexual, mentre Agustin Avilardone aplaudia que l'estat espanyol garanteixi els drets de les persones LGTBI i lamentava que altres ciutats europees encara tinguin camí per recórrer en aquest àmbit. La manifestació d'aquest dissabte i la posterior festa que s'allargarà fins la matinada al Moll de la Fusta són el punt àlgid de tot un cap de setmana reivindicatiu, en la que està sent la desena edició de la Barcelona Pride. Segons l'organització, les activitats organitzades des d'ahir divendres atrauen a la ciutat unes 260.000 persones, un 20% de les quals són turistes. Calculen que l'impacte econòmic que deixen aquests visitants és de 20 MEUR.

Summary: L'esperit festiu i reivindicatiu de la Barcelona Pride s'apodera de la ciutat amb una manifestació multitudinària


Els Mossos d'Esquadra van detenir aquest dimarts a la tarda a l'Eixample Esquerre de Barcelona dos individus per intentar robar en dos establiments comercials. Tot dos van ser enxampats 'in fraganti' i retinguts pels treballadors fins que va arribar la policia. Les detencions s'han fet en el marc del dispositiu 'Tremall' contra els robatoris amb violència a la capital catalana. Els dos individus tenien diverses detencions prèvies per fets similars. El primer cas va ser cap a les 14.10 hores, quan un noi de 26 anys va entrar en un supermercat i es va intentar posar productes sota la roba. Va ser vist i atrapat pels empleats, i, tot i que va intentar fugir, va ser entregat a una patrulla de Mossos. El segon cas va ser cap a les 21.45 hores, quan una botiga de roba estava a punt de tancar. Un home de 31 anys va agafar algunes peces de roba i va intentar fugir corrent, però va ser retingut pels treballadors, tot i la seva resistència.

Summary: Detinguts dos homes per intents de robatori en dos comerços de l'Eixample


Un total de setze veïns de La Floresta hauran de comparèixer davant el Jutjat d'Instrucció número 4 de Rubí per la seva presumpta implicació en el tall de la C-16 en el marc de l'aturada de país que va tenir lloc el passat 8 de novembre. Segons ha explicat Joan Rosés, portaveu dels afectats, els investiguen per un delicte de desordre públics, que podria suposar penes d'entre tres mesos i tres anys de presó. Rosés ha revelat que durant l'acció de protesta els Mossos d'Esquadra no van identificar cap dels participants. "El que van fer va ser agafar la matrícula dels vehicles que hi havia aparcats per allà a la vora i enviar la citació als titulars d'aquests automòbils", ha explicat el veí que ha advertit que no es tracta d'una prova prou concloent. Està previst que coincidint amb les declaracions es faci una acció de suport als afectats a la porta dels jutjats de Rubí.  Joan Rosés ha explicat que després dels fets de l'1 d'octubre un grup de veïns de La Floresta es van organitzar i van participar en diverses de les accions de protesta que es van dur a terme la jornada del 8 de novembre arreu del país. "Una de les accions va ser el tall de la C-16 només en sentit Barcelona i després de la darrera sortida perquè qui volgués donar mitja volta ho pogués fer", indica el veí de La Floresta.  Roses assegura que en aquella iniciativa hi van participar una quarantena de persones, tot i que la policia només ha citat a declarar setze veïns. "No van identificar ningú aquell dia i el que van fer va ser apuntar les matrícules dels cotxes que estaven aparcats en les immediacions", assenyala. En aquesta línia critica la mesura i adverteix que el fet que algú tingués el cotxe aparcat a la vora no vol dir que estigués prenent part en el tall.  Així mateix remarca que se'ls investiga per un delicte de desordres públics, que té penes d'entre tres mesos i tres anys de presó. "No té sentit perquè com a norma general, aquest delicte implica danys a persones o objectes, i això no va passar". Els veïns han fet públic un comunicat en què han afirmat que "la causa iniciada des de diverses instàncies judicials arriba al punt de voler fer callar totes aquelles persones que, enfront de la repressió, van sortir al carrer per dir que no tenien por", apunten. Coincidint amb la primera jornada de declaracions que tindrà lloc el proper 7 de març  i inclourà vuit dels investigats, es farà una concentració de suport a la porta dels jutjats de Rubí. La segona cita serà el 15 de març.

Summary: Criden a declarar setze veïns de la Floresta per la seva presumpta participació en el tall de la C-16 del 8 de novembre


La CUP ha demanat a la consellera de Salut, Alba Vergés, que busqui una solució per als MIR i les seves reivindicacions. En un comunicat, els anticapitalistes han instat Vergés a "no mirar cap a una altra banda" i a atendre el col·lectiu, que ha convocat vaga per denunciar que no se'ls respecten les hores de descans i reclamar millores salarials. La CUP ha emplaçat la resta de forces parlamentàries a citar l'Institut Català de la Salut (ICS) i les patronals sanitàries a la cambra catalana perquè donin explicacions "davant del seu comportament intransigent".

Summary: La CUP insta Vergés a "no mirar cap a una altra banda" i buscar una solució per als MIR


El candidat a Alt Representant de la Unió Europea per a Afers Exteriors i de Política de Seguretat, Josep Borrell, ha rebutjat valorar la situació a Catalunya durant la primera pregunta a la seva audiència al Parlament Europeu per accedir al càrrec. "Com a Alt Representant de la Política Exterior la meva tasca no serà pronunciar-me sobre els problemes interns de cada país", ha afirmat Borrell, després que el representant del Partit Popular Europeu a l'examen oral de l'Eurocambra,  Antonio López-Istúriz, li hagi reclamat, en dues ocasions, un posicionament sobre la situació catalana. "Puc gastar uns segons més a parlar de Nicaragua, però no diré res sobre el problema intern d'un país, encara que sigui el meu", ha destacat Borrell.     "Comparteixo tota la seva preocupació, tant a l'altre hemisferi com al nostre país", ha respost Borrell a López-Istúriz, afirmant també que "no hi ha dubte" que s'ha pronunciat en diverses ocasions i amb "tota la fermesa possible" sobre Catalunya, però remarcant que des de la Comissió Europea no li correspondrà.   Durant l'examen oral al Parlament Europeu, Borrell ha insistit que ell és "català, espanyol i europeu" i que pot sentir "les tres identitats, que no són contradictòries". "Els humans s'enriqueixen amb identitats plurals, és el que els europeus construïm", ha dit, durant una resposta a un diputat britànic del Partit del Brexit.

Summary: Borrell a l'Eurocambra: "No diré res sobre un problema intern d'un país, encara que sigui el meu"


L'Aeroport de Barcelona-El Prat ha tancat el mes de març amb 3,83 milions de passatgers, el que suposa un increment del 10,6% respecte el mateix període de 2017. A la suma dels tres primers mesos de l'any, l'aeroport acumula 9.927.159 viatgers, un 9,4% més que fa un any. En l'apartat d'operacions, al març es van registrar 25.797 moviments d'aeronaus, un 6,6% més que l'any passat. Els vols internacionals es van incrementar un 9,2%, amb 18.089 aterratges i enlairaments, mentre que els nacionals, amb 7.515, van créixer un 2%. En el còmput de 2018, la infraestructura catalana ha realitzat un total de 69.548 operacions, el que suposa un augment del 6,6%. Les bones dades d'aquest mes estan vinculades amb les vacances de Setmana Santa, ja que la primera part de l'operació sortida va tenir lloc a finals d'aquest mes. Pel que fa als passatgers de vols nacionals, van augmentar un 7,6% mentre que els usuaris de vols internacionals van créixer un 11,8%. Les dades de càrrega també han estat positives. Així, en el tercer mes de l'any es van transportar 14.126 tones de mercaderies, un 3,3% més que fa un any. Fins el març, ja s’han transportat 38.181 tones, un 10,1% més que en la suma dels tres primers mesos del 2017.

Summary: L'aeroport del Prat incrementa en un 10,6% el nombre de passatgers i assoleix la xifra de 3,83 milions


Els treballadors públics de les delegacions de la Generalitat a l'exterior han estat acomiadats, segons ha pogut saber l'ACN. El personal de les delegacions de París, Londres, Berlín, Lisboa, Viena, Washington, Copenhagen i Roma perdran la seva feina, tot i que en la majoria dels casos tenien contractes indefinits, de caràcter local –és a dir, d'acord amb la legislació britànica, francesa o italiana-, i havien participat en un concurs públic per accedir a les seves places. Tot i que no eren funcionaris, els de les delegacions sí que eren treballadors públics i són per ara els únics sense rang directiu acomiadats pel 155. Segons ha pogut saber l'ACN, el ministeri d'Exteriors va autoritzar-los el 9 de novembre a reincorporar-se als seus llocs de feina per fer "gestió interna i administrativa", però en cap cas "cap acte institucional", ja que les delegacions es consideraven "tancades". El Departament d'Exteriors de la Generalitat va dir-los que volia "explorar" la possibilitat de traslladar-los a d'altres organismes públics dins del seu àmbit geogràfic, i els va demanar les seves preferències, però finalment no s'ha fet i s'ha procedit al seu acomiadament. Segons ha pogut saber l'ACN, una trentena de persones perdran la seva feina arran del 155, que suposa el desmantellament de totes les oficines de la Generalitat a l'exterior, excepte la de Brussel·les. Amb tot, el procediment d'acomiadament pot ser complicat i pot variar segons els casos, ja que els treballadors tenen contractes locals basats en la legislació dels països on resideixen –el Regne Unit, França, Itàlia o Dinamarca, per exemple- i les indemnitzacions o avisos hauran de cenyir-se a aquesta legislació, i no a l'espanyola. Des de l'aplicació del 155, el 27 d'octubre, les delegacions a l'exterior han estat tancades, tot i que a primers de novembre, i d'acord amb un correu electrònic a tot el personal laboral que ha pogut veure l'ACN, es va donar la instrucció als treballadors d'accedir als seus llocs de feina per "realitzar tasques de gestió i administració interna". Amb tot, es va matisar que quedava "anul·lada tota activitat institucional" i que se'ls permetia accedir al lloc de feina a l'espera de rebre "instruccions més concretes".  El Departament d'Exteriors els va comunicar que caldria "valorar les possibilitats futures i tenir plans de contingència" dins de "les possibilitats actuals" i per això els va expressar la "voluntat d'oferir a tots els treballadors amb contracte laboral vigent interessats noves funcions a entitats de la Generalitat, sempre que sigui necessari". En tot cas, es tractava d'oferir llocs de feina "als organismes vinculats o dependents de la Generalitat" dins de "l'àrea geogràfica de la delegació". És a dir, per un treballadors de la delegació de Roma, es buscaria una plaça dins d'un altre ens públic de la Generalitat a Itàlia. El pla, però, no s'ha tirat endavant i, per imposició del 155, el Departament ha començat a notificar els acomiadaments.

Summary: Madrid acomiada els treballadors públics de les delegacions de la Generalitat a l'exterior arran del 155


La ministra d’Indústria, Comerç i Turisme, Reyes Maroto, ha assegurat aquest dimarts que les dades turístiques d’aquest 2018 són “molt bones” i ha afirmat que el sector tancarà aquest any amb dades millors que les de finals del 2017. En una visita a l’Hospitalet de Llobregat, Maroto s’ha mostrat optimista, tant pel que fa al volum de turistes com per la despesa que aquests fan, i ha fet una crida a treballar per millorar la “qualitat” de les estades. Segons dades facilitades pel Ministeri, tot i que es constata una davallada de turistes a Catalunya, sí que s’espera que al conjunt de l’estat espanyol es registri un 2% d’increment de visitants al final de l’estiu, amb un augment que confien que es mantindrà estable a finals d’any. D’altra banda, preguntada per la vaga de tripulació de Ryanair, la ministra ha admès que està “preocupada” per les conseqüències que pugui tenir en la imatge de l’estat espanyol a l’estranger.

Summary: Maroto assegura que les dades del turisme són “molt bones” i augura que l’any acabarà millorant les xifres del 2017


L'Audiència de Girona ha jutjat aquest dimarts un dels suposats xofers del grup criminal que va perpetrar fins a 25 robatoris silenciosos a les comarques gironines entre el juny del 2012 i el mateix mes del 2013. La mateixa Audiència ja va jutjar i condemnar fa tres anys sis integrants de la banda amb penes d'entre 3 anys i mig i 7 anys de presó com a responsables de l'onada de robatoris a urbanitzacions de la Costa Brava, sobretot al Baix Empordà. Aleshores, però, no van poder jutjar aquest acusat. El fiscal sosté que formava part del grup criminal per al qual feia de conductor i que va traslladar els autors materials dels assalts per cometre quatre cops que van tenir lloc el febrer del 2013. El fiscal sol·licita per al xofer una pena de 7 anys i mig de presó. L'acusat ho nega i demana l'absolució. El fiscal sosté que hi ha proves suficients per concloure que, en la sentència dictada el juny del 2016 per l'Audiència de Girona contra els sis integrants del grup de lladres silenciosos, en els robatoris on apareix que feia de xofer "un individu que no ha pogut ser jutjat" era, en realitat, aquest acusat.  En concret, l'acusació pública subratlla que els tres autors materials de l'onada de robatoris, organitzats i jerarquitzats, es van valer de quatre xofers que, en diferents períodes, eren els encarregats de traslladar-los a les urbanitzacions on perpetraven els assalts. A tres d'ells, l'Audiència ja els va jutjar i condemnar fa tres anys i ara la fiscalia sosté que aquest acusat va ser el conductor dels lladres durant el mes de febrer del 2013 .  El fiscal Víctor Pillado atribueix a l'acusat la participació en quatre dels robatoris. Aquests, comesos a urbanitzacions de Llagostera (Gironès) i Calonge (Baix Empordà). L'acusació pública subratlla que els agents d'investigació que feien vigilància i seguiment dels sospitosos el van veure i identificar quan anava a buscar els líders del grup a casa seva. Els Mossos d'Esquadra també tenien càmeres de videovigilància que van captar la imatge del sospitós.  A més, també argumenta que han pogut identificar trucades entre el líder del grup criminal i l'acusat de matinada i els dies que es van cometre aquests robatoris. El processat, però, nega els fets. Ha assegurat que l'home a qui van veure els agents no era ell perquè treballava "recollint ferralla o pinyes" durant el dia.  L'advocat de la defensa ha subratllat que el vehicle que els Mossos van veure anant a recollir i tornant els lladres no era propietat de l'acusat i que, de fet, el feien servir múltiples persones. Explica així que la policia científica trobés empremtes del processat en alguns objectes que hi havia a l'interior del vehicle però, apunta, no al volant ni en cap ubicació que pogués indicar que era el conductor del cotxe.  El processat ha negat, també, conèixer els tres capitostos de la banda i diu que "mai" li van pagar cap feina amb objectes sostrets a les cases on el grup criminal va entrar a robar. El fiscal acusa el processat d'un delicte de robatori amb força, un delicte de violació de domicili en concurs medial amb un delicte continuat de furt i un delicte de pertinença a grup criminal pels quals demana una condemna de 7 anys i 6 mesos de presó. En concepte de responsabilitat civil vol que indemnitzi les víctima amb gairebé 6.500 euros, el valor dels objectes sostrets en aquests quatre assalts.  La defensa demana l'absolució. Com a alternativa, i en cas de condemna, considera que es tractaria d'un delicte continuat de robatori amb força i un altre de grup criminal amb la concurrència de l'atenuant de dilacions indegudes. El lletrat sosté que el cas ha trigat tant a arribar a judici per circumstàncies "no imputables" a l'acusat perquè l'havien expulsat del país. Per això, si no l'absolen, demana una pena d'1 any i 3 mesos de presó. El judici ha quedat vist per a sentència.  Condemna per 25 robatoris silenciosos El juny del 2016, l'Audiència de Girona va concloure que, al voltant del mes de juny del 2012, el condemnat Fatjon Lugja àlies Mario de Rocco, va liderar un entramat criminal dedicat a cometre robatoris a habitatges situats prop d'on vivia, a Llagostera. Per perpetrar els delictes, es va aliar amb Alfred Hasa i Eduart Prenga. Segons la sentència, eren ells tres els que s'encarregaven d'accedir a l'interior dels habitatges, de nit i aprofitant que els inquilins dormien. La secció tercera de l'Audiència de Girona va determinar que el grup criminal va cometre fins a 25 robatoris a les localitats de Platja d'Aro, Santa Cristina d'Aro, Vidreres, Caldes de Malavella, Girona, Llagostera i Calonge. L'onada de robatoris silenciosos es va estendre des del 30 de juny del 2012 fins al 5 de juny del 2013. Una de les característiques del grup criminal era que utilitzaven un trepant per fer un petit forat a la porta o la finestra dels habitatges. Llavors, hi feien passar un filferro que manipulaven fins que aconseguien manipular la maneta per obrir, un sistema que segons els investigadors és habitual entre delinqüents d'origen albanokosovar. L'Audiència de Girona va condemnar el líder de la banda, Fatjon Lugja, a 7 anys de presó per un delicte continuat de robatori amb força en casa habitada i un delicte de pertinença a grup criminal. Pels mateixos delictes, va imposar a Alfred Hasa 5 anys i 9 mesos de presó i a Eduart Prenga una pena de 3 anys, 9 mesos i 1 dia. El tribunal també va condemnar tres dels conductors. A Roman Mhoyan li va imposar una pena de 5 anys i 9 mesos de presó pels mateixos delictes i la condemna per a Iulian Andrei Laba va ser de 3 anys 9 mesos i 1 dia. Finalment, a Gheorghe Mihasca el van condemnar a 3 anys i 6 mesos de presó per un delicte de robatori amb força en casa habitada, violació de domicili en concurs medial amb un delicte de furt i pertinença a grup criminal.

Summary: Jutgen un xofer del grup criminal que va perpetrar 25 robatoris silenciosos a les comarques gironines entre 2012 i 2013


Un home ha estat abatut aquest dilluns a la tarda en el marc de l'operatiu policial relacionat amb els atemptats a Subirats (Alt Penedès), segons han confirmat els Mossos d'Esquadra. També confirmen que la persona porta adherit al cos el que sembla un cinturó d'explosius. Els Tedax analitzen ara si es tracta d'un artefacte real o simulat. Els Mossos també han explicat que el cos de l'individu està bocaterrosa i que el robot dels Tedax s'hi acosta per fer comprovacions. A banda, altres fonts vinculades a la investigació indiquen que l'abatut podria ser Younes Abouyaaqoub, autor material de les morts de les Rambles, tot i que encara no hi ha confirmació oficial.  Cal recordar que els atacs han causat una quinzena de morts i més de cent ferits, dels quals encara n'hi ha en estat crític. La policia concentrava els esforços en les últimes hores en detenir Abouyaaqoub. A banda, hi ha quatre detinguts i almenys set persones mortes que es vinculen als atacs. L'incident a Subirats està obert des de les 16.38 h. L'operatiu policial implica serveis Arro, Tedax, Helix, Brimo, Mossos de Trànsit i USC. Tot plegat ha començat quan els Mossos han rebut l'avís de la presència d'una persona sospitosa a Subirats, que ha fet activar el dispositiu policial que a aquesta hora continua en marxa.

Summary: ACTUALIZACIÓ:Abatut un home en el marc de l'operatiu policial a Subirats relacionat amb els atemptats


El portaveu dEsquerra Republicana, Sergi Sabrià, ha assegurat que l'únic independentisme "obert i efectiu" que no pararà fins arribar a la independència el representa ERC. Sabrià, en un acte a Figueres, ha reivindicat el partit com la formació que és capaç de fer asseure a la mateixa taula "la majoria del 80% que està a favor de les urnes, en contra de la Monarquia i que dona suport al dret a l'autodeterminació". El portaveu republicà considera que les eleccions municipals són una "gran oportunitat" per poder superar el 50% dels vots a partits independentistes. "Mentres ells responen amb més repressió nosaltres contestem amb vots i amb majories independentistes, ha reblat. Sabrià ha coincidit amb el diputat al Congrés, Gabriel Rufián en alertar sobre "l'ascens del feixisme" que representa Vox. "Hem de ser un referent perquè no avancin", ha assenyalat el portaveu republicà.

Summary: Sergi Sabrià assegura que Esquerra és "l'únic independentisme obert i efectiu" que "no pararà" fins a la independència


Transports Metropolitans de Barcelona (TMB) ha invertit 83 milions d'euros en el 2017 per efectuar millores en els actius de les xarxes de metro i autobusos, una xifra similar a la destinada en l'exercici del 2016 i un 90% més en relació amb la inversió realitzada el 2015. Les partides principals del paquet d'inversions han servit per renovar la flota d'autobusos, posar al dia els trams de vies i altres infraestructures de metro i rehabilitar cinc estacions. La partida d'inversions de TMB s'havia vist impactada negativament des de l'exercici del 2010 coincidint amb la reducció del finançament del sistema de transport públic, fins arribar a situar-se en el 2014 en la mínima xifra de 19,5 MEUR. Mercedes Vidal, regidora de Mobilitat de l'Ajuntament de Barcelona ha explicat que les inversions de TMB havien disminuït dràsticament coincidint amb la reducció del finançament del sistema de transport públic, fins a situar-se en una cota mínima de 19,5 MEUR en l'exercici 2014. "Venim d'un procés de desinversió molt fort i aquest govern ha fet una gran aposta per mantenir el nivell de l'any passat”, apunta.  En concret el 2017 s'han destinat 37 MUER a la xarxa de metro, 31,5 MEUR a la d'autobús, 11,9 a l'àrea de tecnologia i 2,8 a altres departaments. Les partides més destacades són la que ha permès renovar la flota d’autobusos (32 MEUR) rebaixant la mitjana de vida dels aparells de 10 a 9,3 anys. En total s'han adquirit 83 nous autobusos: 54 articulats híbrids, 14 estàndards de gas natural comprimit, 8 cotxes de dos pisos per al Barcelona Bus Turístic i 7 autobusos articulats elèctrics. Un altre àmbit d'actuació destacat és el que fa referència a la rehabilitació de la via de la línia 1 del metro entre les estacions de Baró de Viver i Fondo, a Santa Coloma de Gramenet. L'obra, per un import de 4,5 milions, ha servit per corregir els efectes de les filtracions de l’alt nivell freàtic i substituir un aparell de via que havia arribat al final de la seva vida útil. "Feia molts anys que no es veien inversions a metro i s'han començat a veure", ha apuntat Vidal. Així mateix s'han invertit 2,7 MEUR per renovar les vies de la línia 3 del metro entre Lesseps i Vall d'Hebron; s'han rehabilitat les estacions de Besòs Mar (L4), Paral·lel (L2 i L3) i Passeig de Gràcia (L3) "on s'ha recuperat aspecte original de l'estació" i condicionat andanes i altres zones de les parades d’Universitat i Fondo, de la línia 1, per un import global de 8,2 MEUR. Els treballs han finalitzat o bé estan en fase d'últims acabats. Pel que fa al camp de les tecnologies de la informació i telecomunicacions, s'estan aplicant les previsions del full de ruta del Pla Director de Tecnologies de TMB, dins del qual aquest 2018 es renovaran sistemes de comunicacions de radiofreqüència i telefonia i sistemes de videovigilància. També s'adequaran els embarcats de bus i el sistema d'ajuda a l'explotació (SAE) per a l'evolució dels sistemes de comunicació en temps real i els models operatius de la xarxa de bus (inclou el servei de Barcelona Wifi). Alhora es milloraran els sistemes per a la informació de servei a l'usuari, com la megafonia en estacions i els canals digitals i es tirarà endavant un projecte de videovigilància embarcada al metro, entre d'altres. Tot plegat tindrà un cost de 10 MEUR.  "Es tracta d'unes inversions molt necessàries perquè les xarxes de bus i metro funcionin millor i tinguem més transport públic i de més qualitat”, apunta la responsable de mobilitat que recorda que cada dia 3,1 milions de persones utilitzen la xarxa de metro de Barcelona. "És un desgast que obliga a un manteniment constant", assegura Vidal que remarca que cal estar per sobre dels 80 MEUR anuals per mantenir a xarxa.

Summary: TMB tanca el 2017 amb una inversió de 83 milions d'euros, una xifra similar al 2016


Els set espeleòlegs que han passat la nit atrapats a una cova a la localitat d'Herran, a l'Alta Garona, són alumnes d'un curs de Tècnic en Espeleologia que s'imparteix a l'IES de la Pobla de Segur, al Pallars Jussà. Segons han explicat a l'ACN fonts del centre educatiu, els estudiants, que són majors d'edat, ja han sortit de la cova pel deu propi peu després de ser localitzats a primera hora del matí pels equips d'emergència. En aquest sentit, han assenyalat que el grup estava format per 15 persones, 2 de les quals monitors, i que després d'entrar a la cova per dues entrades diferents, un es va veure atrapat per la quantitat d'aigua de la neu fosa i el risc que suposava al convertir en extremadament relliscoses les roques per on caminar. Davant aquesta circumstància van decidir fer nit a la cova i sortir de matí per l'entrada per on havia accedit l'altre grup. La cova on han tingut lloc els fets està situada a Herran, a l'Alta Garona, a la regió de Migdia-Pirineus, a uns 80 quilòmetres de Vielha. Segons fonts de l'IES la Pobla, un dels dos grups va decidir fer nit a la cova pel risc que suposava el desglaç de la important acumulació de neu i el volum d'aigua que hi havia acumulat sobre les roques de la cova.  L'altre grup que va entrar per una punt diferent va sortir de la cova al voltant de les quatre de la matinada i van poder donar l'alerta a la gendarmeria de Luchon. Aquest matí els serveis d'emergència han localitzat el grup atrapat i els han ajudat a sortir pel seu propi peu. Els alumnes estan cursant un curs de Tècnic en Espeleologia que l'Institut de la Pobla de Segur fa dos anys que imparteix. La cova és coneguda pels practicants de l'espeleologia i els equips de rescat.

Summary: Els espeleòlegs atrapats en una cova a l'Alta Garona són alumnes d'un curs que imparteix l'IES de la Pobla de Segur


L'Audiència de Barcelona ha celebrat aquest dimecres al matí a porta tancada el judici contra l'home acusat de segrestar, violar, intentar assassinar i robar a una dona l'any 2016 a Martorell (Baix  Llobregat). L'home va aprofitar un permís penitenciari mentre complia condemna de 26 anys de presó per uns  fets similars el 2002. L'acusació particular ha demanat fer el judici sense públic ni premsa, i el magistrat ho ha acceptat per preservar la intimitat de la víctima. A les portes de l'Audiència s'han concentrat desenes de feministes, també homes, per reclamar al sistema judicial i penitenciari que  protegeixi més les dones i no doni  permisos penitenciaris als violadors reincidents. Els fets van ocórrer a Igualada i Martorell l'any 2016. Segons el fiscal, l'acusat, aprofitant que gaudia d'un permís penitenciari per una condemna anterior, es va dirigir a una zona d'aparcaments a Igualada, i motivat per la seva ràbia contra les dones, pel fet de no poder veure la seva filla a causa de l'oposició de la seva exparella, va abordar la víctima, que acabava d'entrar al seu vehicle. Exhibint una navalla es va introduir al seient posterior, i li va exigir que el portés fins a Martorell. La víctima va conduir 53 quilòmetres, sense deixar l'acusat de mostrar la navalla i dient-li que una vegada allà la deixaria marxar, ja que només volia que el portés per a poder salvar la seva filla d'uns traficants. Una vegada allà, la va obligar a estacionar i a endinsar-se a una zona boscosa on la va agredir sexualment diverses vegades. Tot seguit, li va dir que es vestís i la va obligar a endinsar-se més en una zona boscosa, on li va demanar les claus del vehicle, la seva targeta de crèdit i el número de PIN. Posteriorment la va obligar a caminar fins arribar a la zona del curs fluvial d'un torrent, i després de fer-la passar davant d'ell, amb l’ànim d'atemptar contra la seva vida per evitar la seva identificació i detenció, li va clavar una navalla fins a cinc vegades. Creient que la víctima havia mort, l'acusat la va agafar pels braços, la va arrossegar uns metres i la va llançar al barranc, tirant-li damunt terra i diverses branques amb la finalitat d'ocultar-la. L'acusat va abandonar el lloc, i amb el vehicle de la víctima es va dirigir a la població on el va abandonar, tornant a Igualada en tren. Allà es va trobar amb el seu nebot, menor d'edat, a qui li va lliurar la targeta de la víctima i el PIN i li va demanar que tragués tant diners com pogués, arribant a reintegrar un total de 1.000 euros. L'acusat posteriorment va fugir, i va ser detingut dies més tard. El fiscal demana 70 anys de presó pels diferents delictes.

Summary: Jutgen a porta tancada el pres acusat de violar i intentar assassinar una dona a Martorell  el 2016


Fermí Masot, regidor de Compromís X Aspa – CP, candidatura afí al PSC, és des d'aquest dimecres nou alcalde d'Aspa (Segrià). El municipi funciona pel sistema de llistes obertes i fins al juliol tenia una distribució de 4 regidors de JxCat i 1 dels socialistes. Això no obstant, dues regidores de Junts van decidir plegar i al seu lloc van entrar dos regidors dels socialistes, per la qual cosa la fins ara alcaldessa, Maria José Invernón, ha deixat de tenir prou suports i segons el mateix Masot, va decidir dimitir abans que li presentessin una moció de censura en contra. És el quart canvi en una alcaldia de Ponent des de l'inici del mandat després de les mocions de Maldà (Urgell), Cervera i Ponts (Noguera). Maria José Invernón també va ser alcaldessa d'Aspa durant el passat mandat, càrrec que va compaginar amb la presidència del Consell Comarcal del Segrià.   Ara, Fermí Masot ha indicat que el principal objectiu per als propers dos anys i mig serà tirar endavant amb els projectes iniciats i proposats fins al moment, amb diàleg i entesa amb la resta de membres del consistori i també els veïns. Així mateix, també aposta per  arribar a una entesa amb els pobles de l'entorn per poder arranjar la carretera que els uneix amb Castelldans i Torres de Segre.  Finalment, el nou alcalde d'Aspa ha apuntat que tot i que el nombre de població s'ha estancat, es troben amb una demografia cada cop més envellida i pocs joves, per la qual cosa vol prendre i demanar mesures per aturar el despoblament que pateix la vila, com en molts altres pobles rurals.

Summary: El socialista Fermí Masot és escollit nou alcalde d'Aspa


El rendiment dels universitaris ha crescut significativament durant el confinament, segons un estudi del centre tecnològic Eurocat i la Universitat Autònoma de Madrid amb 458 alumnes matriculats en tres assignatures diferents. La investigació xifra la millora entre un punt i dos sobre deu en les notes obtingudes. El percentatge d'aprovats ha millorat en 20 punts, passant del 70 al 90%, i el nombre d'alumnes que s'han presentat a les proves també ha augmentat en 10 punts, del 85 al 95%.  Pel que fa a les possibles causes, la investigació assenyala la reacció positiva i responsable dels estudiants i professors davant la situació, redoblant esforços per transmetre el temari amb totes les eines al seu abast i atenent a les activitats proposades, respectivament. En aquest sentit, la recerca posa en relleu que no hi ha influència de canvis en el temari; ni en el mètode d'avaluació, que ja era telemàtic, o en l’equip docent. S'han seleccionat assignatures, justament, en què tots aquests elements no s'han modificat en els tres últims anys. Els investigadors han descartat també la influència de possibles trampes en les proves d'avaluació a distància.  L'estudi s'ha dut a terme amb 458 estudiants matriculats en les assignatures d'Informàtica Aplicada i Disseny d'Instal·lacions de Tractament d'Aigua del grau d'Enginyeria Química, i Metabolisme del grau en Nutrició Humana i Dietètica.

Summary: Creix significativament el rendiment dels universitaris durant el confinament, segons un estudi


El ple de la Diputació de Girona ha aprovat, aquest dimarts, el pressupost per al 2020. L'equip de govern format per JxCat i ERC compta amb majoria absoluta i no necessita els vots de cap altre grup. Tot i això, la proposta per a l'any vinent ha comptat amb el suport dels dos diputats de Tots per l'Empordà i Independents de la Selva. Els quatre diputats del PSC s'han abstingut després que l'equip de govern s'hagi compromès a mantenir el diàleg, un cop les xifres definitives estiguin tancades, per incorporar mesures relacionades amb generació d'ocupació o modernització del comerç. La veu més crítica al ple ha estat la de la diputada de la CUP, que hi ha votat en contra, ha qualificat el pressupost de "continuista" i ha lamentat que la incorporació d'ERC al govern no hagin suposat un tomb cap a l'esquerra.  Llum verda al pressupost per al 2020 de la Diputació de Girona. La vicepresidenta M. Àngels Planas ha exposat al ple les línies mestres d'un pressupost que qualifica "d'innovador" perquè incorpora partides per a la promoció d'habitatge o per combatre la pobresa energètica. La proposta, aprovada inicialment per àmplia majoria, preveu que la Diputació compti l'any vinent amb un pressupost de 149,6 milions d'euros (MEUR), un 6% menys que durant aquest exercici.  És una xifra, però, que encara no està del tot tancada. El president de la Diputació de Girona, Miquel Noguer, ha recordat que és el segon any que elaboren els pressupostos sense que el govern espanyol compti amb Pressupostos Generals de l'Estat (PGE) aprovats. Això condiciona molt la corporació, segons Noguer, perquè entre el 80 i el 90% del pressupost prové de l'Estat. Per això, ha subratllat que han incrementat el fons de contingència (que arriba als 6,3 MEUR) per poder tenir marge de maniobra si han d'acabar fent ajustos. La vicepresidenta M. Àngels Planas ha exposat que l'equip de govern format per JxCat i ERC s'han fixat com a objectius continuar garantint l'assistència a tots els municipis de la demarcació però posant l'accent en polítiques socials, mediambientals i d'habitatge. En aquest sentit, ha defensat la creació d'una partida de 2,2 MEUR per a la creació d'un parc públic i la promoció l'habitatge social. Un àmbit en el que, assegura l'equip de govern, els ajuntaments tenen necessitat però poca capacitat. L'equip de govern compta amb una majoria absoluta àmplia i no necessitava el suport de cap altre grup per aprovar inicialment el pressupost. Tot i això, els diputats de Tots per l'Empordà, Carles Motas, i d'Independents de la Selva, Gisela Saladich, hi ha votat a favor, agraint el diàleg al govern de la corporació i apuntant que el pressupost marca un bon camí a seguir. Els quatre diputats del PSC s'han abstingut. A la seva intervenció, el portaveu socialista Juli Fernández ha obert la porta a no votar en contra del pressupost si l'equip de govern s'obria a incorporar, quan es resolguin les incerteses sobre els ingressos, algunes propostes que consideren necessàries per al futur de la demarcació. Entre aquestes, impulsar propostes per generar ocupació i que sigui de qualitat o per modernitzar comerços de proximitat per evitar que hagin de tancar. Noguer ha estès la mà a mantenir el diàleg tot i que ha subratllat que, ara per ara, és complicat entrar al detall. Una resposta que ha satisfet els socialistes que finalment s'han abstingut.  La veu més crítica al ple ha estat la de la diputada de la CUP, Laia Pèlach, que ha estat l'única que ha votat contra el pressupost. Pèlach ha afirmat que estan "decebuts" amb una proposta que consideren "absolutament continuista". Així, la CUP sosté que l'entrada d'ERC a l'equip de govern no ha suposat un viratge cap a l'esquerra ni s'ha notat en els primers pressupostos del mandat.  Laia Pèlach ha estat especialment crítica amb el cost que suposa l'estructura política de la Diputació i amb els recursos que presidència pot atribuir directament perquè considera que és una manera d'assegurar-se "el vassallatge dels municipis cap a la Diputació o cap a qui la governa". La diputada creu que el pressupost es queda curt en àmbits com l'acció social, l'habitatge o la lluita contra el canvi climàtic tot i ser els eixos que, defensa l'equip de govern, han impulsat.

Summary: La Diputació de Girona aprova el pressupost per al 2020 amb l'abstenció del PSC i el vot en contra de la CUP


El portaveu del PDC al Congrés i exconseller de la Presidència, Francesc Homs, s’ha mostrat expectant a 48 hores de declarar davant el Tribunal Suprem per la consulta del 9-N. “Tinc moltes ganes de declarar. És un judici polític, arbitrari i partidista, i ho penso argumentar”, ha assenyalat Homs. L’exconseller del Govern Mas ha avançat que apel·larà a la pròpia jurisprudència del Suprem per negar el delicte de desobediència, un dels tres que se li imputen juntament amb el de prevaricació i malversació. “Hi ha una vasta, una àmplia jurisprudència al Suprem sobre que és desobediència i els asseguro que res coincideix amb el que van ser els fets del 9-N”, s’ha mostrat convençut Homs, que ha insistit en les “anomalies, irregularitats i inadequació al dret” que hi ha en tot aquest procés judicial. “Que tinc moltes ganes d’anar a declarar, no em faci parlar més”, ha ironitzat l’actual portaveu del PDC. “Això sí, la confiança en els aparells de justícia que tinc en aquest tema particular és molt baixa”, ha puntualitzat Homs, que també ha volgut posar la lupa en la ‘irregularitat’ de la seva citació el passat juliol per declarar davant el Tribunal Suprem. Paral·lelament, la coordinadora general del PDC, Marta Pascal, ha volgut explicitar el suport de tota la cúpula del partit a Homs. “El 9-N va ser l’expressió democràtica més potent del sud d’Europa i per això els fa por”, ha afirmat Pascal, que ha carregat contra la democràcia “rudimentària i primitiva” que impera en l’actualitat a l’estat espanyol. “De fet, la percepció de la independència judicial a Espanya està a la cua dels estats europeus”, ha recordat Pascal, que considera que el judici pel 9-N contra Homs seria “impensable en una democràcia normal”.    “Posar les urnes mai pot ser un delicte; sinó tot el contrari, una solució”, ha reflexionat en veu alta la coordinadora del Partit Demòcrata Català. “I aquesta deriva de la judicialització de la política no afecta només ja el president Mas, l’exvicepresidenta Joana Ortega, l’exconsellera Irene Rigau o a mi, també afecta els membres de la mesa del Parlament com en Lluís Corominas o la Ramona Barrufet”, ha volgut enumerar el propi Homs. “Som la formació política que acumula més gent encausada pel compromís de les urnes i el referèndum”, ha conclòs el portaveu del PDC al Congrés.

Summary: Homs: “Tinc moltes ganes de declarar. És un judici polític, arbitrari i partidista, i ho penso argumentar”


Els Mossos d'Esquadra busquen una veïna d'Almacelles (Segrià) de la qual no es té notícies des de dissabte al matí. Es tracta de Mariela Bertola Favot, de 46 anys i origen argentí. La seva família en va denunciar la desaparició dissabte a la tarda i, des d'aleshores, la policia manté una investigació oberta per tal de poder localitzar la dona. Els Mossos, l'Ajuntament d'Almacelles, així com familiars i amics de la desapareguda, fan una crida a la col·laboració ciutadana i, en aquest sentit, demanen que si alguna persona té alguna informació al respecte que truqui al telèfon d'emergències 112 o es posi en contacte amb qualsevol comissaria dels Mossos d'Esquadra.

Summary: Busquen una veïna d'Almacelles desapareguda des de dissabte


La direcció de TMB ha reclamat als sindicats del Metro de Barcelona que portin ja a l'assemblea de treballadors la darrera proposta de conveni col·lectiu que l'empresa va fer la setmana passada. Fonts de l'operadora han assenyalat que la proposta de conveni inclou avenços en àmbits com les vacances, les internalitzacions de serveis, la conciliació amb la vida familiar, l'estabilitat laboral o les excedències, a més d'una millora salarial i de manteniment del poder adquisitiu que "està al límit de la llei de pressupostos". La direcció vol que el treballadors coneguin aquesta proposta i que, en cas d'acceptar-la, es puguin desconvocar les vagues previstes per tots els dilluns laborables. Tanmateix, l'operadora ha demanat "paciència" als usuaris de cara a les aturades parcials previstes per aquest dilluns vinent.

Summary: TMB reclama als sindicats del Metro que portin la darrera proposta de conveni a l'assemblea de treballadors